b"\n_START_ARTICLE_\nAcemh\xc3\xb6y\xc3\xbck\n_START_SECTION_\nGeografia\n_START_PARAGRAPH_\nAcemh\xc3\xb6y\xc3\xbck \xc3\xa9s a 18\xc2\xa0km al nord-oest d'Aksaray, a l'extrem sud-est del llac Tuz G\xc3\xb6l\xc3\xbc, en una plana f\xc3\xa8rtil d'Uluirmak o Melendiz. Les ru\xc3\xafnes estan disposades, com les de K\xc3\xbcltepe, en dues parts: un assentament sobre un tur\xc3\xb3, que t\xc3\xa9 700 m d'est a oest i 600 m de nord a sud i una ciutat baixa, parcialment coberta pel modern poble de Ye\xc5\x9filova. Segons Nimet \xc3\x96zg\xc3\xbcc, l'extensi\xc3\xb3 de la ciutat baixa \xc3\xa9s d'una grand\xc3\xa0ria semblant. El punt m\xc3\xa9s alt, la ciutadella, s'eleva 20 m sobre el terreny circumdant i ara es diu Sarikaya ('penya-segat groc') a causa de les seues rajoles de fang cuit groc brillant. Al sud de la ciutat moderna i al seu centre hi havia un cementeri modern.\n_START_SECTION_\nHist\xc3\xb2ria\n_START_PARAGRAPH_\nLa darrera capa estratigr\xc3\xa0fica data d'\xc3\xa8poca grecoromana i s\xc3\xb3n fonaments d'habitatges. L'estratigrafia comen\xc3\xa7a en el per\xc3\xadode de Karum i consta de cinc capes, numerades des de dalt cap avall, I a V. La capa I est\xc3\xa0 quasi destru\xc3\xafda, i \xc3\xa9s la m\xc3\xa9s propera a la superf\xc3\xadcie. S'hi constru\xc3\xafren alguns forns i edificis. Les cases de la capa II semblen constru\xc3\xafdes en fusta i fang cuit sobre les ru\xc3\xafnes de la capa III, precipitadament, segons Nimet \xc3\x96zg\xc3\xbcc. La capa III tamb\xc3\xa9 fou greument danyada pel foc, per\xc3\xb2 sembla haver representat el per\xc3\xadode de m\xc3\xa9s prosperitat de l'assentament. Les capes IV i V romanen inexplorades, o almenys in\xc3\xa8dites, per\xc3\xb2 deuen pert\xc3\xa0nyer a l'\xc3\xa8poca pre-Karum._NEWLINE_Les inscripcions en escriptura cune\xc3\xafforme trobades a K\xc3\xbcltepe testimonien les estretes relacions que mantingueren els palaus d'Acemh\xc3\xb6y\xc3\xbck amb Assur en l'\xc3\xa8poca de Xamxi-Adad I._NEWLINE_Acemh\xc3\xb6y\xc3\xbck, de la qual es desconeix el nom antic, era al centre d'una densa xarxa d'intercanvis, que connectava Ass\xc3\xadria amb altres assentaments anat\xc3\xb2lics, a trav\xc3\xa9s dels centres sirians de Mari i Carquemix. En les poques empremtes de segells amb inscripci\xc3\xb3 cune\xc3\xafforme apareixen els noms del rei assiri Xamxi-Adad, que regn\xc3\xa0 de 1815 a 1782\xc2\xa0ae; de Dugedu, filla de Yahdun-Lim, rei de Mari; del rei Aplakhanda de Carquemix, contemporani d'Iasmakh-Adad, el fill que Xamxi-Adad pos\xc3\xa0 al tron de Mari despr\xc3\xa9s de l'assassinat del leg\xc3\xadtim sobir\xc3\xa0 local Yahdun-Lim._NEWLINE_Acemh\xc3\xb6y\xc3\xbck esdevingu\xc3\xa9 rellevant en la reconstrucci\xc3\xb3 de l'organitzaci\xc3\xb3 mixta de principats locals independents i col\xc3\xb2nies de mercaders assiris que constitu\xc3\xad un dels eixos del sistema econ\xc3\xb2mic de l'Imperi assiri.\n_START_SECTION_\nArqueologia\n_START_PARAGRAPH_\nTashin i Nimet Ozg\xc3\xbc\xc3\xa7 feren sondeigs a l'entorn de dos edificis, provisionalment identificats com a palaus, datables en la mateixa \xc3\xa8poca en qu\xc3\xa8 flor\xc3\xad K\xc3\xbcltepe. La localitat d'Acemh\xc3\xb6y\xc3\xbck s'est\xc3\xa9n uns 600 m al llarg d'un eix nord-sud i poc m\xc3\xa9s al llarg de l'est-oest, i adopta aix\xc3\xad una morfologia quasi circular. Els dos edificis estudiats pels Ozg\xc3\xbc\xc3\xa7 s\xc3\xb3n dins de la muralla, en dues zones elevades denominades respectivament Sarikaya (a la part septentrional del tepe) i Hatipler Tepesi (a la part septentrional)._NEWLINE_De 1962 a 1988, Nimet \xc3\x96zg\xc3\xbc\xc3\xa7 en dirig\xc3\xad les excavacions. Des de 1989, dirigeix el projecte Aliye \xc3\x96ztan._NEWLINE_Algunes troballes s'exhibeixen al Museu d'Aksaray; altres al Museu Arqueol\xc3\xb2gic de Nigde. L'element m\xc3\xa9s conegut dels descobriments \xc3\xa9s la col\xc2\xb7lecci\xc3\xb3 de \xc2\xabbutles\xc2\xbb, una esp\xc3\xa8cie de marques en argila que porten empremtes de segells cil\xc3\xadndrics o de motle en estils diversos."